五湖空濛圖
作者：方回
朝代：宋

paragraphs: 五湖之水何冥冥，五湖之山何青青。
煙雨空濛寄絹素，吾聞善畫不畫形。
畫山畫水畫煙雨，界畫點綴分秤星。
寓意托興有所主，人品高絕名芳馨。
斗牛分野古彭蠡，橘柚包貢今洞庭。
史傳同異不可考，青草丹陽兼宮亭。
諸老英魂可招否，亡吳霸越携娉婷。
三致千金變名姓，橐裝恐带戰血腥。
陸龜蒙，張季鷹，無功可上彝鼎銘。
江湖粗有蓴可羹，何必石崇虀韭萍。
滿身花影醉歸夜，何必涯訓居朝廷。
三高之中去一高，似於人物太渭涇。
鴟夷子者非我侶，焉得張陸二高復起與我共揚舲。